
Mjesni boravak u studenom i prosincu donosi 26 događanja u šest zagrebačkih kvartova 
Zagreb, 21. listopada – Mjesni boravak vraća se u zagrebačke kvartove! Jesenski blok Mjesnog boravka – turneje umjetničkog programa kojom prostori mjesnih odbora postaju dnevni boravci kulture (i) susjedstva donosi 26 događanja na šest lokacija. Novo izdanje donosi raznovrstan kulturno-umjetnički program koji uključuje kazališne i plesne predstave, filmske projekcije te kreativne radionice. Program je osmišljen za različite generacije i interese, s idejom da kultura bude dostupna u neposrednom susjedstvu.
Jesenski blok odvijat će se od 5. studenog do 12. prosinca u šest mjesnih odbora: Markuševec, Gajevo, Čučerje, Gornji Stenjevec, Stjepan Radić i Horvati-Srednjaci. Prostori mjesnih odbora tako postaju svojevrsni dnevni boravci kulture (i) susjedstva – mjesta na kojima se susjedi mogu susresti i upoznati nove sadržaje u svom kvartu, a kultura postaje redovit i lako dostupan dio kvartovske svakodnevice.
Mjesni boravak polazi od ideje da kvalitetan kulturno-umjetnički sadržaj treba biti dostupan u neposrednoj blizini doma, kao dio svakodnevice svakog kvarta. Redovitim održavanjem programa u prostorima mjesnih odbora želimo potaknuti stvaranje navike sudjelovanja u kulturnom životu i povezivanje lokalne zajednice kroz postojeću infrastrukturu, a ustanovama i organizacijama u kulturi pružiti dodatne mogućnosti predstavljanja svojeg rada i podizanja vidljivosti, ističe Hrvoje Laurenta, ravnatelj ustanove Novi prostori kulture.
Program za djecu donosi raznolik kazališni i filmski sadržaj te prilike za kreativno stvaranje. Probaj ponovno, mala vještice plesna je predstava u produkciji Teatra Poco Loco i Studija za suvremeni ples koja djecu kroz maštovitu scensku igru i čaroliju upoznaje s plesnom umjetnošću. Na programu će se naći mjuzikl Mali Princ UO Canta te posve nova kazališna predstava Za novčić više kazališta Mala scena, obje nastale prema književnim djelima – bezvremenskom klasiku Antoinea de Saint-Exupéryja te Božićnom pričom Charlesa Dickensa. Na lutkarskoj radionici Bajke za po doma, pod vodstvom kazališne pedagoginje Ive Lipovac, djeca će izrađivati likove iz bajki i oživjeti poznate im priče. Program za najmlađe uključuje i animirani film Priče iz čarobnog vrta, sinkroniziran na hrvatski jezik, u kojem maleni junaci kroz igru i maštu uče o emocijama.
Oni stariji svoja će popodneva moći provesti uz višestruko nagrađivane i međunarodno prepoznate domaće filmove – Koke Igora Jelinovića, koji kroz intimnu priču o sukobu unutar jedne dalmatinske obitelji otvara univerzalna pitanja povjerenja, vlasništva i obiteljskih odnosa, te Ono što treba činiti, dokumentarni film Srđana Kovačevića o mogućnostima i izazovima sindikaliziranja te borbi za pravednije društvo. Posjetitelji će uživati i uz film Bilo jednom u kinu irskog redatelja Davida Gleesona, toplu priču o kinu, njegovim zaposlenicima i posjetiteljima te njegovoj važnosti za lokalnu zajednicu. 
Uz filmove, publika će imati priliku pogledati i dva kazališna naslova. Nošena izvedbom Filipa Križana, predstava Sjajne stvari Teatra EXIT, prema tekstu britanskog dramatičara Duncana Macmillana, u režiji Matka Raguža, s nevjerojatnom toplinom i nadom pripovijeda o odrastanju uz majku koja se bori s depresijom i pokušaju djeteta da joj pomogne svojom ljubavlju i kreativnošću. Na programu je i predstava Lijevo-desno glumac u punom autorskom potpisu Zijaha A. Sokolovića, koji na duhovit i filozofski način propituje kazalište i ulogu koju svatko od nas ima u vlastitom životu. Mjesni boravak uključuje i radionicu makramea pod vodstvom Mateje Fanuko, namijenjenu svima koji žele razvijati kreativnost i ponijeti kući vlastiti rad.
Mjesni boravak nastavlja se i u 2027., tijekom veljače i ožujka, kada publiku očekuju novi sadržaji i još prilika za druženje u vlastitom susjedstvu.
Ulaz na sve programe je slobodan, no zbog ograničenih prostornih kapaciteta, ulaznice je potrebno rezervirati. Detaljan raspored događanja, informacije o pojedinim programima i rezervacije ulaznica dostupne su na web stranici www.mjesniboravak.hr. Istražite program, odaberite sadržaje za sebe i povedite susjede i prijatelje na druženje uz kulturu – jer kultura je bliže nego što misliš!
Program Mjesnog boravka organizira Centar za kulturno-društveni razvoj Novi prostori kulture, a održava se uz podršku Grada Zagreba, Gradskog ureda za kulturu i civilno društvo, Gradskog ureda za mjesnu samoupravu, promet, civilnu zaštitu i sigurnost te suradnju s područnim mjesnim odborima. Sve informacije dostupne su na www.mjesniboravak.hr.

